**2017 metų veiklos ataskaita**

2018 m. rugpjūčio 6 d.

Molėtai

Vadovaujantis Lietuvos Respublikos vietos savivaldos įstatymu, Molėtų rajono savivaldybės (toliau – Savivaldybė) tarybos veiklos reglamentu bei Kontrolės ir audito tarnybos (toliau – Tarnyba) nuostatais, parengiama ir tarybai teikiama Savivaldybės Kontrolės ir audito tarnybos 2017 metų veiklos ataskaita.

Tarnyba yra juridinis asmuo, kuri įsteigta Savivaldybės tarybos sprendimu ir atskaitinga Savivaldybės tarybai. Tarnyba, vykdydama jai iškeltus tikslus, įgyvendina uždavinius: atlieka veiklos plane numatytus Savivaldybės administravimo subjektų ir Savivaldybės kontroliuojamų įmonių finansinius ir veiklos auditus, teikia Savivaldybės tarybai išvadas, rekomendacijas, vykdo prevencines priemones, kad būtų ištaisyti ir nepasikartotų audito metu nustatyti teisės aktų pažeidimai.

Lietuvos Respublikos vietos savivaldos įstatymo (toliau – Įstatymas) 27 straipsnyje numatyta, kad Savivaldybės kontrolės ir audito tarnyba, prižiūrėdama, ar teisėtai, ekonomiškai, efektyviai ir rezultatyviai valdomas ir naudojamas Savivaldybės turtas ir patikėjimo teise valdomas valstybės turtas, kaip vykdomas Savivaldybės biudžetas ir naudojami kiti piniginiai ištekliai, atlieka išorės finansinį ir veiklos auditą Savivaldybės administracijoje, Savivaldybės administravimo subjektuose ir Savivaldybės kontroliuojamose įmonėse. Pažymėtina, kad kartu su finansiniais auditais, kurių tikslas – įvairių ataskaitų duomenų vertinimas ir nepriklausomos nuomonės pareiškimas, taip pat atliekamas ir teisėtumo auditas – audituojamo subjekto lėšų ir turto valdymo, disponavimo jais teisėtumo ir jų naudojimo įstatymų nustatytiems tikslams vertinimas ir nepriklausomos nuomonės pareiškimas. Tarnybos veiklos veiksmingumas pasireiškia tuo, kad apie audito metu nustatytas klaidas, neatitikimus, netikslumus ir kitus trūkumus informuotas audituojamas subjektas juos ištaiso, to pasekoje ataskaitose išvengiama esminių iškraipymų. Tarnybos atliekamo audito išorinę priežiūrą vykdo Lietuvos Respublikos Aukščiausioji audito institucija – Valstybės kontrolė.

Kontrolės ir audito tarnybos kompetenciją apibrėžia Vietos savivaldos įstatymas ir Molėtų rajono savivaldybės kontrolės ir audito tarnybos nuostatai. Audito atlikimo teisiniai pagrindai apibrėžti Valstybinio audito reikalavimuose, o procedūros – Veiklos audito, Finansinio ir teisėtumo audito vadovuose.

Finansinis auditas – audituojamo subjekto finansinių ir biudžeto vykdymo ataskaitų rinkinių, metinių konsoliduotų ataskaitų rinkinių duomenų vertinimas ir nepriklausomos nuomonės pareiškimas.

Teisėtumo auditas – audituojamo subjekto lėšų ir turto valdymo, naudojimo, disponavimo jais teisėtumo ir jų naudojimo įstatymų nustatytiems tikslams vertinimas ir nepriklausomos nuomonės pareiškimas.

Veiklos audito tikslas – įvertinti audituojamo subjekto viešąjį ir vidaus administravimą ekonomiškumo, efektyvumo ir rezultatyvumo požiūriu. Audituojamam subjektui pateikiamos rekomendacijos, padedančios tobulinti veiklą.

Kiekvienais metais, siekiant užtikrinti teisės aktais nustatytų funkcijų įgyvendinimą ir tinkamą kontrolieriaus darbo organizavimą, rengiamas ir nustatyta tvarka derinamas bei tvirtinamas metinis Tarnybos veiklos planas.

Vadovaujantis Lietuvos Respublikos vietos savivaldos įstatymo 27 straipsniu, Tarnybos metiniam veiklos planui turi pritarti Savivaldybės tarybos Kontrolės komitetas. Kontrolės komitetui 2016 m. spalio 31 d. buvo pateiktas Tarnybos veiklos plano projektas; Kontrolės komitetas 2016 m. lapkričio 24 d. posėdyje pritarė parengtam 2017 metų Tarnybos veiklos plano projektui. Savivaldybės kontrolierius planą patvirtino ir teisės aktų nustatyta tvarka supažindino su juo Lietuvos Respublikos Aukščiausiąją audito instituciją. Planuojant veiklos apimtis, atsižvelgta į 2017 metų darbo laiko fondą, privalomas Tarybai teikti išvadas. Planas ataskaitiniais metais buvo papildytas. Tarnyboje yra viena pareigybė, kontrolierius.

2017 metais Tarnybos audituotinų subjektų skaičius – 34, iš jų: 24 biudžetinės įstaigos, 5 viešosios įstaigos, 4 uždarosios akcinės bendrovės, Savivaldybės iždas (pastarasis priskirtas III konsolidavimo lygiui ).

Kaip ankstesniais, taip ir ataskaitiniais metais, finansiniai (teisėtumo) auditai ir veiklos auditas atlikti vadovaujantis Valstybinio audito reikalavimais bei Valstybės kontrolės parengtu audito vadovu. Įstatymas numato, kad savivaldybės kontrolieriaus veikla grindžiama nepriklausomumo, teisėtumo, objektyvumo, profesionalumo, viešumo principais.

Finansinio audito ciklas nesutampa su kalendoriniais metais, nes audituojami subjektai metinius biudžeto vykdymo ir finansinių ataskaitų rinkinius, apie kurių teisingumą auditorius turi pareikšti nuomonę, sudaro tik kalendoriniams metams pasibaigus iki sekančių metų pirmojo ketvirčio pabaigos.

2017 metų veiklos plane numatyti darbai atlikti. Visos atliktų auditų ataskaitos, išvados buvo teikiamos pagal kompetenciją Tarybai, Savivaldybės merui, Kontrolės komitetui, Savivaldybės administracijos direktoriui. Visos ataskaitos ir išvados, taip pat Tarnybos metinis veiklos planas, kita dokumentacija skelbiama Savivaldybės interneto svetainėje.

Įstatymas įpareigoja kiekvienais metais rengti ir teikti Tarybai išvadą dėl pateikto tvirtinti savivaldybės konsoliduotųjų ataskaitų rinkinio (rinkinį sudaro savivaldybės biudžeto vykdymo ataskaitų rinkinys ir savivaldybės konsoliduotųjų finansinių ataskaitų rinkinys). Ataskaitiniu laikotarpiu buvo baigtas Molėtų rajono savivaldybės viešojo sektoriaus subjektų grupės (33 VSS) finansinis (teisėtumo) auditas. Šio audito tikslas – įvertinti Molėtų rajono savivaldybės 2016 metų konsoliduotųjų ataskaitų rinkinį ir biudžeto lėšų ir turto valdymo, naudojimo ir disponavimo jais teisėtumą bei jų naudojimą įstatymų nustatytiems tikslams ir pareikšti nepriklausomą nuomonę. Šio audito procedūros buvo atliekamos nuo 2016 metų spalio 3 dienos; auditas baigtas 2017 metų liepos 21 dieną.

Dėl Savivaldybės 2016 metų biudžeto vykdymo ataskaitų rinkinio pareikšta besąlyginė nuomonė.

Dėl Savivaldybės 2016 metų konsoliduotųjų finansinių ataskaitų rinkinio pareikšta besąlyginė nuomonė.

Besąlyginė nuomonė pareikšta dėl savivaldybės lėšų ir turto valdymo, naudojimo, disponavimo jais teisėtumo ir jų naudojimo įstatymų nustatytiems tikslams.

Audito metu atkreiptas dėmesys į pastebėjimus, kurie neturi įtakos nuomonei dėl biudžeto ir turto naudojimo, tačiau yra svarbūs. Audito metu nustatyta:

- Savivaldybėje nepatvirtinta biudžeto lėšų naudojimo reprezentacinėms išlaidoms tvarka (taisyklės).

- Savivaldybės administracija nenustatė vietinės reikšmės kelių ir gatvių techninės inventorizacijos ir teisinės registracijos ilgalaikės perspektyvos; nepatvirtino nusidėvėjimo (amortizacijos) normatyvų vietinės reikšmės keliams ir gatvėms, nepatikslino naudingo tarnavimo laiko (12 VSAFAS 60 punktas).

- 2017 metais atliekant audito procedūras Savivaldybės administracijoje Biologinio turto apskaitos srityje įsitikinta, kad nepatvirtintos biologinio turto vertinimo taisyklės (metodika); administracija, pradėdama tvarkyti apskaitą pagal VSAFAS, neįvertino biologinio turto, neapskaitė jo pagal turto vienetus; turto kortelėse nėra informacijos apie biologinio turto buvimo vietą ir sudėtį. Investicinių projektų metu, galimai sukuriant biologinį turtą, išlaidos įjungiamos į statinių kainą (neatitinka 16 VSAFAS reikalavimų).

Dėl aukščiau išvardintų priežasčių negaliu patvirtinti biologinio turto likučio paskutinei ataskaitinio laikotarpio dienai – 6,11 tūkst. Eur – sumos tikrumo ir teisingumo.

Vienas iš Kontrolės ir audito tarnybos uždavinių – parengti ir pateikti Savivaldybės tarybai sprendimams priimti reikalingas išvadas dėl Savivaldybės naudojimosi bankų kreditais.

Savivaldybės tarybos pavedimu (2017 m. vasario 23 d. sprendimas Nr.B1-4 „Dėl pavedimo Savivaldybės kontrolieriui parengti išvadą“) atliktas teisėtumo auditas, kurio tikslas – įvertinti faktinę Savivaldybės skolinimosi būklę ir nustatyti Savivaldybės galimybes imti iki 370,0 tūkst. eurų ilgalaikę paskolą Savivaldybės investicijų projektų finansavimui ir ankstesniais metais paimtoms paskoloms grąžinti, nepažeidžiant Lietuvos Respublikos teisės aktais nustatytos savivaldybių skolinimosi tvarkos ir neviršijant 2017 metų skolos ir skolinimosi limitų.

Šio audito metu nustatyta:

- Kadangi Savivaldybės 2017 metams planuojami biudžeto asignavimai neviršija 0,3 proc. 2016 metų BVP, metinio grynojo skolinimosi suma negali būti teigiamas dydis, t.y. Savivaldybė 2017 metais gali skolintis tik tiek, kiek planuoja grąžinti paskolų.

**-** Molėtų rajono savivaldybei paėmus 183,0 tūkst. eurų ilgalaikę paskolą investiciniams projektams finansuoti ir 187,0 tūkst. Eur ankstesniais metais paimtoms paskoloms grąžinti, Lietuvos Respublikos 2017 m. valstybės biudžeto ir savivaldybių biudžetų finansinių rodiklių patvirtinimo įstatyme nustatyti skolos, skolinimosi bei įsipareigojimų pagal garantijas limitai nebus viršyti.

Vykdydama Molėtų rajono savivaldybės tarybos 2017 m. vasario 27 d. sprendimą Nr. B1-5, kontrolierė atliko neplaninio veiklos audito procedūras Savivaldybės administracijoje, siekdama įvertinti Savivaldybės veiklą socialinių būstų nuomos klausimais.

Audito metu atkreiptas dėmesys į pastebėjimus:

- 2016-09-01 pasirašytas iš ES struktūrinių fondų lėšų bendrai finansuojamo projekto „Socialinio būsto fondo plėtra Molėtų rajono savivaldybėje“ sutartis. Projekto įgyvendinimo metu bus įsigyta 21 butas; projekto suma – 577222,22 Eur.; projekto pabaiga – 2018-08-31. Iki 2017-08-31 nupirkti 4 socialiniai butai Molėtų mieste. Rizika, kad laiku nebus įsisavintos projekto lėšos, nes pirkimus galima vykdyti tik Molėtų mieste, kur butų pasiūla nedidelė, o kainos aukštos.

- Savivaldybės ir socialinio būsto nuomos mokestį administruoja Savivaldybės administracija. Audito metu nustatyta, kad pagal vedamą apskaitą negalima atskirti, ar tai savivaldybės būsto, ar socialinio būsto nuomininkų skolos. Socialinio būsto nuomininkai skolos grąžinimo sutarčių nepasirašė. 2015-12-31 administratoriui būsto nuomininkai buvo skolingi 8812,70 Eur, 2016-12-31 – 8064,12 Eur, 2017-08-31 – 9033,78 Eur. Pastebėjimas: nepakankama socialinio būsto nuomininkų skolų kontrolė ir jų išieškojimas.

Auditu siekiama paveikti, kad audituojamuose subjektuose ateityje būtų išvengta klaidų ir neatitikimų, kad būtų stiprinama vidaus kontrolė, padidintas veiklos efektyvumas. Auditų metu buvo nuolat bendraujama su audituojamų įstaigų vadovais ir specialistais, ieškoma būdų probleminiams klausimams išspręsti. Tikrinamieji subjektai teikė kontrolieriui informaciją apie pareikštų pastabų ištaisymą, rekomendacijų įgyvendinimą, pateikdami tai patvirtinančius dokumentus. Aktyviausiai rekomendacijos vykdomos ir pažeidimai šalinami atliekamo audito ar patikrinimo metu.

Vadovaujantis Lietuvos Respublikos vietos savivaldos įstatymo 27 straipsnio 1 dalimis, Savivaldybės kontrolės ir audito tarnyba nagrinėja prašymus, pranešimus, skundus ir pareiškimus dėl Savivaldybės lėšų ir turto naudojimo, valdymo ir disponavimo juo. 2017 metais buvo išnagrinėta ir atsakyta į Lietuvos Respublikos Seimo kontrolieriaus raštą, pateikiant informaciją apie reprezentacijai skirtų lėšų panaudojimą organizuojant Padėkos ir labdaros vakarą. Patikrinta 2016-01-01 – 2016-12-31 Savivaldybės reprezentacijai skirtų lėšų panaudojimas. Taip pat atsakyta į fizinio asmens skundą dėl reprezentacijai skirtų lėšų panaudojimo organizuojant Padėkos ir labdaros vakarą.

Be atliktų auditų, patikrinimų ir teiktų išvadų ataskaitiniais metais Savivaldybės kontrolierius dalyvavo Savivaldybės tarybos ir Kontrolės komiteto posėdžiuose, bendradarbiavo su Savivaldybės administracijos skyriais. Atlikdamas savo funkcijas, kontrolierius bendradarbiavo su kitomis audito institucijomis, konsultavo ir teikė metodinę paramą Savivaldybės biudžetinių įstaigų ir administracijos specialistams.

Savivaldybės kontrolierius nuolat dirba su gaunamais ir siunčiamais dokumentais, ruošia archyvavimui bylas, rengia Tarnybos veiklą reglamentuojančias tvarkas, taisykles.

Tarnyba priklauso Savivaldybių kontrolierių asociacijai, todėl dalyvauja jos narių veikloje, taip pat apskrities kontrolierių susirinkimuose, kur aptariami svarbūs bei probleminiai kontrolieriams klausimai.

Didelis dėmesys skiriamas atliekamo audito kokybei, o efektyviausias būdas tai atlikti – kelti kvalifikaciją. Savivaldybės kontrolieriui keliami aukšti profesiniai ir etikos reikalavimai.

Kontrolierė, atsižvelgdama į aktualias kvalifikacijos tobulinimo kryptis, dalyvavo seminaruose audito atlikimo ir bendrosios veiklos klausimais, ugdė specialiąsias profesines žinias savarankiškai, dalijosi profesine patirtimi, bendradarbiaujant su kitų savivaldybių kontrolės ir audito tarnybų kontrolieriais, Valstybės kontrolės specialistais. Per ataskaitinį laikotarpį kontrolierė dalyvavo 7 seminaruose, išklausė 42 akademines valandas mokymų.

.

Nors Lietuvos Respublikos įstatymais kontrolės ir audito tarnybų funkcijos nuolat plečiamos, tačiau iki šiol tarnybos neturi metodikos specifinių audito išvadų parengimui (pvz., dėl paskolų gavimo galimybių, vietinių rinkliavų tikrinimo, dėl koncesijos ir kt.). Esant tokiai situacijai ir nuolat plečiantis funkcijoms, iškyla rizika tinkamai įgyvendinti tarnybos misiją – prižiūrėti savivaldybės biudžeto lėšų ir turto naudojimo teisėtumą.

Tarnybos artimiausio laikotarpio veiklos tobulinimo kryptys: siekiant efektyvaus audito atlikimo, plėtoti bendradarbiavimą su Lietuvos Respublikos Valstybės kontrole, Savivaldybių kontrolierių asociacija. Siekiant audito veiksmingumo, prioritetinėmis vertinimo sritimis toliau numatyti Savivaldybės konsoliduotųjų ataskaitų rinkinio vertinimą, veiklos auditus; siekiant audito kokybės, tobulinti kvalifikaciją audito standartų taikymo srityje.

Teikdama ataskaitą savivaldybės tarybai, norėčiau padėkoti audituotų subjektų vadovams ir specialistams už dalykišką bendradarbiavimą ir supratimą viso audito metu, už operatyvų reagavimą į teikiamas pastabas ir klaidų taisymą, išreikštą norą tobulinti savo veiklą, kad ekonomiškiau būtų naudojamos lėšos, kad teisėtai ir efektyviai būtų valdomas savivaldybės turtas.

Norėčiau padėkoti Tarybos Kontrolės komiteto nariams už bendradarbiavimą ir geranorišką supratimą, kontrolieriui atliekant Tarnybos nuostatuose nustatytas funkcijas. Ateityje taip pat tikiuosi konstruktyvaus dalykinio bendravimo ir bendradarbiavimo.

Savivaldybės kontrolierė Elena Putnienė